Diari Oficial de la Generalitat Valenciana


Sumari del DOGV 9810, del 15-03-2024 (2024/2158)

RESOLUCIÓ de 6 de març de 2024, de la Direcció General de Justícia, de la Conselleria de Justícia i Interior, per la qual s'atorguen destinacions als funcionaris del cos de tramitació processal i administrativa de l'Administració de justícia per torn lliure, que van superar les proves selectives convocades per l'Ordre JUS/1254/2022, de 7 de desembre, en l'àmbit de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9810

Data del DOGV
:   15-03-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/2158


Data del document
:   06-03-2024

Organisme emissor
:   Conselleria de Justícia i Interior

Tipus de document
:   Resolució

Anàlisi jurídica

 Descriptors 

:   * Conselleria de Justícia i Interior

RESOLUCIÓ de 6 de març de 2024, de la Direcció General de Justícia, de la Conselleria de Justícia i Interior, per la qual s'atorguen destinacions als funcionaris del cos de tramitació processal i administrativa de l'Administració de justícia per torn lliure, que van superar les proves selectives convocades per l'Ordre JUS/1254/2022, de 7 de desembre, en l'àmbit de la Comunitat Valenciana. [2024/2158]  
  
De conformitat amb el que establixen els articles 28 i 29 del Reial decret 1451/2005, de 7 de desembre, pel qual s'aprova el Reglament d'ingrés, provisió de llocs de treball i promoció professional del personal funcionari al servei de l'Administració de justícia, fent ús de les atribucions que em conferix l'article 9.2 a) del Decret 87/2017, de 7 de juliol, del Consell, pel qual s'aprova el Reglament orgànic i funcional de la Conselleria de Justícia, Interior i Administració Pública, aquesta direcció general ha resolt adjudicar destinacions en els òrgans judicials i fiscals que s'esmenten en l'annex I al personal funcionari del cos de tramitació processal i administrativa (torn lliure), nomenats funcionaris de carrera del cos de tramitació processal i administrativa per Ordre de 6 de març de 2024, tenint en compte el següent:  
  
  
Primer  
El personal funcionari del cos de tramitació processal i administrativa, al qual s'atorga destinació en aquesta resolució, haurà de prendre possessió del seu càrrec en l'òrgan judicial o fiscal de destinació dins del termini de vint dies hàbils, comptats des de l'endemà de la publicació d'aquesta resolució en el Boletín Oficial del Estado, d'acord amb el que s'establix en l'article 29 de l'esmentat reial decret, i en l'article 30 de la Llei 39/2015, d'1 d'octubre, del procediment administratiu comú de les administracions públiques, per a això, el dia de la publicació d'aquesta resolució seran remesos, a l'adreça de correu electrònic corporatiu de l'òrgan judicial o fiscal de destinació, els documents de presa de possessió F1T, així com la declaració de jurament o promesa prevista en l'esmentat precepte reglamentari.  
Tots dos documents, per a la seua formalització, hauran de ser firmats digitalment pels interessats que remetran una còpia, en format PDF, al Servei de Selecció i Provisió de Personal de l'Administració de Justícia a través de l'adreça de correu electrònic fykcqorfjokpyvr@ooo.cm, que donarà trasllat d'una còpia d'aquests documents a la Secció de Nòmines del Servei de Personal de l'Administració de Justícia, així com al Registre central de personal de la Subdirecció General de Mitjans Personals al Servei de l'Administració de Justícia.  
  
  
Segon  
El personal funcionari destinat en virtut d'aquesta resolució que pertanga ja al cos de gestió processal i administrativa o auxili judicial i que opten per continuar en algun d'aquests cossos, no serà necessari que es desplace a prendre possessió al lloc de treball adjudicat i bastarà que, dins del termini de presa de possessió assenyalat en l'apartat primer, comuniquen a la Direcció General de Justícia aquesta opció, a l'efecte de declaració d'excedència voluntària prevista en l'article 506 d) de la Llei orgànica 6/1985, d'1 de juliol, del poder judicial. La còpia de la resolució per la qual se li declara en situació d'excedència voluntària serà remesa al Registre central de personal de la Subdirecció General de Mitjans Personals de l'Administració de Justícia.  
  
  
Tercer  
En cas que el personal funcionari optara per ingressar en el cos de tramitació processal i administrativa i volguera evitar un buit en la continuïtat dels seus serveis en l'Administració de justícia, donada la necessitat de disposar del temps indispensable per a efectuar la presa de possessió, podrà sol·licitar de la Direcció General de Justícia com a funcionari del cos de gestió processal i administrativa o auxili judicial un permís retribuït d'un dia si no hi ha canvi de localitat, o de dos en cas contrari, excepte aquell que haja de desplaçar-se des de Canàries, Balears, Ceuta o Melilla, i en aquest cas el permís podrà ser de fins a tres dies per a possessionar-se del seu nou càrrec. Aquests dies es consideren hàbils i la presa de possessió en la nova destinació s'efectuarà durant els dies de permís indicats.  
En el cas que el funcionari procedisca de l'àmbit de competència d'una altra gerència territorial o de comunitats autònomes que hagen rebut el traspàs de mitjans personals, haurà de remetre's aquesta documentació a aquests òrgans perquè procedisquen a concedir-li d'ofici la situació d'excedència voluntària en el cos d'auxili judicial i el cessament automàtic amb la mateixa data en què es produïsca la presa de possessió en el cos de tramitació a fi d'evitar interrupció en la percepció dels seus havers.  
  
Quart  
El personal funcionari que opte per romandre en el nou lloc del cos de tramitació tindrà dret a partir de la presa de possessió al permís retribuït que establix la disposició addicional quinta del Reial decret 364/1995, de 10 de març, permís del qual es deduiran els dies previstos en l'apartat tercer d'aquesta resolució.  
Quan el permís concedit en virtut del que s'establix en el paràgraf anterior siga sol·licitat a conseqüència d'un canvi de residència, l'acreditació d'aquesta causa haurà d'efectuar-se exclusivament a través del corresponent certificat d'empadronament.  
  
Quint  
El personal funcionari interí que actualment ocupe places que han sigut adjudicades als aspirants aprovats cessarà el dia en què es produïsca la presa de possessió del personal titular.  
  
Sext  
En compliment de la legislació sobre incompatibilitats del personal al servei de l'Administració pública (Llei 53/1984, de 26 de desembre), aplicable al personal al servei de l'Administració de justícia, en virtut de l'article 498 de la Llei orgànica del poder judicial 6/1985, d'1 de juliol, reformada per la Llei orgànica 19/2003, de 23 de desembre, aquells aspirants que tinguen ja la condició de funcionaris de carrera hauran de manifestar la seua opció en l'acta de presa de possessió.  
  
  
Sèptim  
El personal funcionari del cos de tramitació processal i administrativa, al qual s'atorga destinació en virtut d'aquesta resolució, no obstant haver sigut destinats amb caràcter forçós per l'ordre de qualificació segons les seues preferències, no podrà participar en concurs de trasllats fins que transcórreguen dos anys des de la data d'aquesta resolució. Per al còmput dels dos anys s'atindrà al que s'establix en el paràgraf segon de l'article 529.3 de la Llei orgànica 6/1985, d'1 de juliol, del poder judicial.  
  
Octau  
Les places oferides als aspirants mitjançant Resolució de 16 de gener (Butlletí oficial de 23 de gener), no adjudicades en la present resolució, mantenen la seua condició de desertes, sense perjuí que puguen anunciar-se com a vacants en un concurs ordinari, si no es promulga oferta d'ocupació pública, o en cas que l'oferta pública d'ocupació que corresponga no faça necessari l'anunci de totes les desertes que hi ha.  
  
Contra la present resolució podrà interposar-se recurs potestatiu de reposició davant la Direcció General de Justícia, en el termini d'un mes, segons el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o recurs contenciós administratiu davant els jutjats contenciosos administratius de València, en el termini de dos mesos, segons el que es disposa en l'article 9 de la Llei 29/1998, de 13 de juliol, reguladora de la jurisdicció contenciosa administrativa; a comptar des de l'endemà de la seua publicació en el Boletín Oficial del Estado.  
  
València, 6 de març de 2024.- La directora general de Justícia: Cristina Gil Fabregat.